ราคาประเมินไม่มีผลแบงก์ยันปล่อยกู้ปกติ
แบงก์ย้ำปรับราคาประเมินที่ดินไม่มีผลลูกค้ากู้บ้าน ยันปล่อยกู้จากราคาซื้อขาย
3 ก.ค. 2555

แบงก์ย้ำปรับราคาประเมินที่ดินไม่มีผลลูกค้ากู้บ้าน ยันปล่อยกู้จากราคาซื้อขาย 
นายวิชิต พยุหนาวีชัย ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า การปรับราคาประเมินที่ดินใหม่ของกรมธนารักษ์ที่เพิ่มขึ้น 21% และมีผลบังคับใช้ในวันที่ 1 ก.ค.ที่ผ่านมา จะไม่มีผลต่อการปล่อยกู้และราคาบ้าน เพราะปัจจุบันผู้ประกอบการโครงการบ้านได้ปรับขึ้นราคาบ้านไปก่อนหน้านี้แล้ว การปรับขึ้นราคาที่ดินครั้งนี้จะส่งผลให้การจัดเก็บรายได้ของกรมที่ดินเพิ่มขึ้น 
นายวิชิต กล่าวว่า ปัจจุบันการกู้ซื้อบ้านของลูกค้า ธนาคารจะพิจารณาการให้เงินกู้โดยอิงจากราคาซื้อขาย กรณีเป็นบ้านใหม่ที่ซื้อจากโครงการ ไม่ได้อิงจากราคาประเมิน การประเมินราคาที่ดินใหม่ครั้งนี้จึงไม่มีผลต่อลูกค้าที่กู้ซื้อบ้านใหม่ของโครงการ
ทั้งนี้ การให้เงินกู้ อันดับแรกธนาคารจะพิจารณาจากเงินเดือนลูกค้าและความสามารถในการชำระหนี้ โดยคำนวณจากราคาซื้อขายบ้าน จากนั้นจึงพิจารณาสินทรัพย์ค้ำประกัน
นายทินกร บุญยะกลิน ผู้อำนวยการอาวุโส ฝ่ายผลิตภัณฑ์สินเชื่อรายย่อย ธนาคารกรุงไทย กล่าวว่า การปรับราคาประเมินที่ดินใหม่จะไม่ส่งผลกระทบต่อการปล่อยสินเชื่อ เนื่องจากในช่วงที่ผ่านมาโครงการอสังหาริมทรัพย์ได้มีการทยอยปรับขึ้นราคาบ้านล่วงหน้าไปแล้ว โดยครึ่งปีแรกที่ผ่านมา สินเชื่อที่อยู่อาศัยของธนาคารเติบโตไป 1 หมื่นล้านบาท และคาดว่าทั้งปีจะเติบโตได้ไม่ต่ำกว่า 2 หมื่นล้านบาท จากฐานที่ 1.9 แสนล้านบาท